SA-filmmaker sterf in Namibië-vliegtuigongelukRichard Matthews. Foto: wildlife-film.com Richard Matthews, ŉ natuurlewe-filmmaker van Kaapstad, is die naweek in ŉ vliegtuigongeluk in Namibië oorlede. Matthews en die vlieënier, Mark Berry, se ligte vliegtuig het Sondag in Koakoland vermis geraak nadat hulle beeldmateriaal van Purros se rivierbeddings vanuit die lug verfilm het. Katherina Pechel, Matthews se vennoot, het aan The Cape Times gesê Matthews het aan ŉ internasionale dokumentêre film gewerk. Twee vliegtuie het Maandag na die vermiste vliegtuig gesoek, maar kon niks opspoor nie. Polisiehelikopters het Dinsdag omstreeks 11:00 die vliegtuig se wrak opgespoor. “Dit wil voorkom of die vliegtuig heeltemal uitgebrand het. Daar was geen oorlewendes nie. Dit is regtig vir ons ŉ groot skok en terugslag,” het Pechel aan die koerant gesê. Matthews het Table Mountain Films besit saam met sy vennote, Pechel en Joe Kennedy.